Laat teenstellings jou help — Wagtoring AANLYN BIBLIOTEEK
w13 9/15 bl. 3-6
VIND BAAT BY TEENSTELLINGS
Ontwikkel jou onderrigvermoë
“Wandel soos kinders van die lig”
Sal jy nie saamstem dat Jesus die grootste Onderrigter was wat nog ooit op die aarde was nie? Jy het dalk al probeer om party van sy onderrigmetodes, soos sy gebruik van vrae en illustrasies, na te volg. Maar het jy al opgemerk dat hy dikwels teenstellings gebruik het wanneer hy onderrig het?
Baie mense gebruik teenstellings wanneer hulle praat. Jy doen dit dalk ook, dikwels sonder om eens daaraan te dink. Jy sal miskien iets sê soos: “Hulle het gesê dat al die vrugte ryp is, maar hierdie vrugte is nog baie hard.” Of: “Sy gesels nou lekker met almal hoewel sy ’n skaam kind was.”
In gevalle soos hierdie sal jy eers ’n feit of ’n idee meld; dan lei jy ’n teenstelling in met woorde soos maar, hoewel, eerder of aan die ander kant. Of jy kan die teenstelling vorm deur bykomende inligting te meld of die idee te beklemtoon. Wanneer ’n mens so praat, klink dit natuurlik en kan dit ander help om die punt te snap.
Al is die gebruik van teenstellings nie in party tale of kulture algemeen nie, is dit goed vir ons om die waarde daarvan te besef. Waarom? Omdat dit baie in God se geïnspireerde Woord voorkom. Jesus het dikwels teenstellings gebruik. Dink aan die volgende: “Mense steek ’n lamp op en sit dit nie onder die maatemmer nie, maar op die lampstaander.” “Ek het gekom, nie om [die Wet] tot niet te maak nie, maar om te vervul.” “Julle het gehoor dat daar gesê is: ‘Jy mag nie egbreuk pleeg nie.’ Maar ek sê vir julle dat elkeen wat aanhou om na ’n vrou te kyk . . . ” “Daar [is] gesê . . . : ‘Oog vir oog en tand vir tand.’ Ek sê egter vir julle: Moenie die een wat goddeloos is, teëstaan nie; maar as iemand jou op jou regterwang klap, draai die ander een ook na hom toe.”—Matt. 5:15, 17, 27, 28, 38, 39.
Soortgelyke teenstellings word in ander Bybelboeke gevind. Dit kan jou help om ’n punt te verstaan of om ’n beter manier om iets te doen, te beklemtoon. As jy ’n ouer is, kan jy nadink oor hierdie teenstelling: “Vaders, moenie julle kinders irriteer nie, maar hou aan om hulle in die dissipline en verstandsregulering van Jehovah op te voed” (Ef. 6:4). As die apostel Paulus bloot geskryf het dat ’n vader (of ’n moeder) hulle kind in die dissipline van God moet opvoed, sou dit wys en waar gewees het. Die idee kom egter baie duidelik na vore met die gebruik van die teenstelling: ‘Moenie julle kinders irriteer nie, maar hou aan om hulle in die verstandsregulering van Jehovah op te voed.’
Paulus het later in daardie hoofstuk geskryf: “Ons het ’n worstelstryd, nie teen bloed en vlees nie, maar teen . . . bose geesmagte in die hemelse plekke” (Ef. 6:12). Hierdie teenstelling laat jou moontlik besef dat jy ’n baie ernstige stryd moet voer. Dit is nie teen blote mense nie; dit is eerder teen bose geesmagte.
In dieselfde Bybelboek, Efesiërs, sal jy baie ander tekste vind waar Paulus teenstellings gebruik het. As ons hieroor nadink, sal dit ons moontlik help om Paulus se punt te snap en om duideliker te verstaan wat ons moet doen.
Jy sal dit dalk geniet en nuttig vind om te kyk na die bygaande tabel wat ’n paar teenstellings uiteensit wat in Efesiërs hoofstukke 4 en 5 voorkom. Dink oor jou eie lewe na terwyl jy elke teenstelling lees. Vra jou af: ‘Wat is my gesindheid werklik? Hoe reageer ek in hierdie of ’n soortgelyke situasie? Watter kant van die teenstelling sal ander sê, stem met my optrede ooreen?’ As ’n spesifieke teenstelling jou help besef dat daar iets is waaraan jy moet werk, moet jy dit probeer doen. Laat daardie teenstelling jou help.
Of julle kan die tabel gebruik as deel van julle gesinsaanbidding. Eers kan al die lede van die gesin deur die teenstellings lees. Dan kan een van julle die eerste deel van ’n teenstelling noem, en die ander in die gesin kan die punt probeer onthou wat in die tweede deel beklemtoon word. Dit kan aanleiding gee tot ’n aangename gesinsbespreking oor hoe julle die tweede deel in voller mate kan toepas. Ja, om die teenstellings op hierdie wyse te bespreek, kan jonk en oud help om Christelike gedrag in die gesin en elders na te streef.
Kan jy die tweede deel van die teenstelling onthou?
Hoe beter jy die waarde van teenstellings verstaan, hoe makliker sal dit moontlik vir jou wees om dit in die Bybel raak te sien, en jy sal dalk vind dat dit baie nuttig is in jou Christelike bediening. Jy kan byvoorbeeld vir die huisbewoner sê: “Baie mense sê dat elke persoon ’n onsterflike siel het, maar let op wat God se Woord hier sê.” Of jy kan tydens ’n Bybelstudie vra: “Die meeste mense in hierdie gebied glo dat God en Jesus een persoon is; wat het ons egter uit die Bybel geleer? En wat glo jy?”
Ja, daar is talle leersame teenstellings in die Skrif wat ons kan help om op God se weg te wandel. En ons kan teenstellings gebruik om ander te help om Bybelwaarheid te leer.
’n Paar teenstellings in Efesiërs hoofstukke 4 en 5
Probeer hierdie tabel in julle gesinsaanbidding gebruik!
“Ons [moenie] langer . . . hiernatoe en daarnatoe gevoer word . . . deur middel van die bedrieëry van mense, deur middel van listigheid in die versinning van dwaling [nie].”—4:14.
“Maar laat ons, terwyl ons die waarheid praat, deur liefde in alles opgroei in hom wat die hoof is, Christus.”—4:15.
“[Die nasies is] verstandelik in duisternis . . . weens die ongevoeligheid van hulle hart.”—4:18, 19.
“Maar julle het die Christus nie so leer ken nie, mits julle hom natuurlik gehoor het en deur middel van hom geleer is.”—4:20, 21.
“Julle [moet] die ou persoonlikheid . . . aflê, wat met julle vroeëre lewenswandel ooreenkom.”—4:22.
“Maar . . . julle [moet] vernuwe . . . word in die krag wat julle verstand aandryf en julle met die nuwe persoonlikheid . . . beklee.”—4:23, 24.
“Laat die steler nie meer steel nie.”—4:28.
“Maar laat hom liewer hard werk deur met sy hande goeie werk te doen.”—4:28.
“Laat ’n slegte woord nie uit julle mond uitgaan nie.”—4:29.
“Maar net ’n woord wat goed is vir opbouing.”—4:29.
“Laat alle kwaadwillige bitterheid en toorn en gramskap en geskreeu en smadende taal van julle af weggeneem word, saam met alle slegtheid.”—4:31.
“Maar word goedhartig teenoor mekaar, vol tere medelye, en vergewe mekaar vryelik.”—4:32.
“Laat hoerery en elke soort onreinheid of hebsug nie eens onder julle genoem word nie.”—5:3.
“Maar eerder danksegging.”—5:4.
“Julle was eens duisternis.”—5:8.
“Maar julle is nou lig in verband met die Here.”—5:8.
“Hou op om saam met hulle deel te hê aan die onvrugbare werke wat tot die duisternis behoort.”—5:11.
“Maar wys hulle eerder tereg.”—5:11.
“Let dan voortdurend streng op hoe julle wandel, dat dit nie as onwyses is nie.”—5:15.
“Maar as wyses, terwyl julle die geleë tyd vir julleself uitkoop.”—5:15, 16.
“Hou om dié rede op om onredelik te word.”—5:17.
“Maar gaan voort om te begryp wat die wil van Jehovah is.”—5:17.
“Moenie dronk word van wyn, waarin daar losbandigheid is nie.”—5:18.
“Maar word voortdurend met gees vervul.”—5:18.
“Sodat [die Christus] die gemeente in die prag daarvan voor hom kon stel, sonder ’n vlek of ’n rimpel of iets dergeliks.”—5:27.
“Maar dat dit heilig en sonder smet sou wees.”—5:27.
“Geen mens het nog ooit sy eie vlees gehaat nie.”—5:29.
“Maar hy voed en koester dit, soos die Christus ook met die gemeente doen.”—5:29.